Lebaka le le dirang gore Lefoko la Modimo le atlege thata jaaka e le lone motswedi wa tao ke gore le na le pego ya bogologolo tala le e e tlhomameng go di feta tsotlhe ya dilo tse di diragaletseng batho. Gongwe o lemoga gore go ithuta ka tsela e e se nang go go utlwisa botlhoko, mo dilong tse ba bangwe ba ileng ba atlega mo go tsone le tse ba ileng ba palelwa mo go tsone, go botoka go na le go dira diphoso tse ba di dirileng. (1 Bakorintha 10:6-11) Sa botlhokwa le go feta ke gore mo Baebeleng, Modimo o re naya melao e e molemolemo le melaometheo e e kaelang e e ikanyegang ka botlalo. “Molao wa ga Jehofa o itekanetse . . . Kgakololo ya ga Jehofa e a ikanyega, e tlhalefisa yo o se nang maitemogelo.” (Pesalema 19:7) Eleruri go ithuta mo botlhaleng jwa Mmopi yo o lorato ke tsela e e molemo go di gaisa tsotlhe ya go ithuta.